C 164/118
EL
Επίσημη Εφημερίδα της Ευρωπαϊκής Ένωσης
19.4.2022
Η μη κυβερνητική οργάνωση Prevent Waste άσκησε κριτική κατά της στρατηγικής του «κενού κουτιού» («empty box») των παραγωγών δημητριακών προγεύματος, χαρακτηρίζοντάς την ως σπάταλη και επιβλαβή για το περι­ βάλλον, διότι χρησιμοποιεί περισσότερους φυσικούς πόρους από όσους είναι αναγκαίοι για την αποδοτική παραγωγή και διανομή των εν λόγω προϊόντων.
Ανταποκρινόμενοι στην κριτική αυτή, οι παραγωγοί δημητριακών προγεύματος, οι οποίοι είναι οργανωμένοι στην επαγγελματική τους οργάνωση, συμφώνησαν να περιορίσουν την πλεονάζουσα συσκευασία των προϊόντων τους.
Συμφώνησαν συλλογικά να περιορίσουν την πλεονάζουσα συσκευασία σε 3 % κατ’ ανώτατο όριο, ώστε να διασφαλιστεί ότι τα κουτιά δημητριακών να εξακολουθούν να είναι εύχρηστα, και δημοσιοποίησαν την απόφασή τους.
Οι παραγωγοί έθεσαν σε εφαρμογή τη συμφωνία από την αρχή του έτους και καλύπτει το 100 % της αγοράς.
Ως εκ τούτου, το κόστος συσκευασίας, το οποίο αντιστοιχεί στο 6 % της τιμής χονδρικής πώλησης, μειώθηκε κατά περίπου 10 %.
Η μείωση αυτή οδήγησε και σε μείωση της τιμής χονδρικής πώλησης των δημητριακών προγεύματος κατά περίπου 0,5 % και σε μείωση της τιμής λιανικής κατά 0-0,5 %.
Ανάλυση: Οι ανταγωνιστές καταλήγουν σε συμφωνία σχετικά με ένα στοιχείο το οποίο επηρεάζει την τιμή του προϊόντος, αλλά το πράττουν με διαφανή τρόπο, παρέχοντας σε όλους τη δυνατότητα να υιοθετήσουν την προσέγγιση χωρίς να επιβάλλουν σχετική υποχρέωση.
Δεν υπάρχει ανταλλαγή ευαίσθητων πληροφοριών και η συμμόρφωση με την απόφαση είναι εύκολο να ελεγχθεί.
Επιπροσθέτως, οι παραγωγοί δημητριακών διατηρούν την ελευθερία να μειώσουν περαιτέρω τη δική τους συσκευασία, εάν το επιθυμούν.
Επιπλέον, η συμφωνία για τον περιορισμό της πλεονάζουσας συσκευασίας έχει πολύ μικρή, ακόμη δε και πτωτική, επίδραση στην τιμή των δημητριακών προγεύματος, δεν επηρεάζει τον ανταγωνισμό μεταξύ των παραγωγών δημητριακών ως προς τις κύριες παραμέτρους της τιμής, της ποιότητας και της καινοτομίας και επηρεάζει τον ανταγωνισμό όσον αφορά την εμπορική προώθηση μόνο σε πολύ περιορισμένο βαθμό [λαμβανομένου υπόψη του προφανώς περιορισμένου αντικτύπου της στρατηγικής του «υπερβολικού μεγέθους» («oversizing»)].
Επομένως, η συμφωνία πληροί τις προϋποθέσεις του ορίου ασφαλείας και, ως εκ τούτου, δεν υπάγεται στις διατάξεις του άρθρου 101 παράγραφος 1.
Για την ακρίβεια, η συμφωνία βελτιώνει το αποτέλεσμα για τους καταναλωτές, καταργώντας τις δαπανηρές στρατηγικές πλεονάζουσας συσκευασίας που έχουν ελάχιστο αντίκτυπο στον ανταγωνισμό.
618.
Συμφωνία που δεν έχει σημαντικές επιπτώσεις στον ανταγωνισμό Παράδειγμα 2 Σενάριο: Η μη κυβερνητική οργάνωση Fair Tropical Fruits δημιούργησε, μαζί με ορισμένους εμπόρους φρούτων, ένα σήμα για τα τροπικά φρούτα δίκαιου εμπορίου (την ετικέτα «FTF»).
Για τη χρήση του σήματος, οι εταιρείες που εμπορεύονται τροπικά φρούτα πρέπει να εγγυώνται ότι τα εν λόγω φρούτα προέρχονται από γεωργικές εκμεταλλεύσεις στις οποίες τηρούνται ορισμένες ελάχιστες προϋποθέσεις όσον αφορά την ασφαλή χρήση φυτο­ φαρμάκων.
Οι εταιρείες αυτές διατηρούν την ελευθερία να εμπορεύονται επίσης φρούτα που φέρουν και άλλα σήματα.
Η Fair Tropical Fruits έχει θεσπίσει ένα σύστημα ελέγχου ώστε να πιστοποιείται ότι τα προϊόντα που πωλούνται με το σήμα FTF πληρούν τις ελάχιστες προϋποθέσεις.
Τόσο οι όροι συμμετοχής όσο και η μεθοδολογία και τα αποτελέσματα του συστήματος ελέγχου διατίθενται στον ιστότοπο της Fair Tropical Fruits.
Τα φρούτα που πωλούνται με το σήμα FTF είναι ακριβότερα από τα άλλα τροπικά φρούτα που αποτελούν αντικείμενο εμπορίας.
Το σήμα FTF έχει εισαχθεί σε ολόκληρη την ΕΕ και ορισμένοι μεγάλοι έμποροι χρησιμοποιούν το σήμα και έχουν υπογράψει τη συμφωνία για την τήρηση των ελάχιστων προϋποθέσεων του σήματος.
Το σήμα έγινε γρήγορα δημοφιλές σε ορισμένους καταναλωτές.
Ανάλογα με το είδος του τροπικού φρούτου και την οικεία γεωγραφική αγορά, τα μερίδια αγοράς για τα φρούτα που πωλούνται στην ΕΕ με το σήμα κυμαίνονται πλέον από 2,6 % για τον ανανά έως 14,7 % για το μάνγκο.
Η υπόλοιπη αγορά προμηθεύεται από τους ίδιους εμπόρους που δρα­ στηριοποιούνται εκτός του πλαισίου του σήματος και από άλλους εμπόρους που δεν είναι συμβαλλόμενα μέρη της συμφωνίας.
Ανάλυση: Η υψηλότερη τιμή των φρούτων που πωλούνται με το σήμα FTF ενδέχεται να απαιτεί αξιολόγηση των επιπτώσεων της συμφωνίας.
Ωστόσο, λαμβανομένων υπόψη των περιορισμένων μεριδίων αγοράς των προϊόντων που καλύπτονται από τη συμφωνία στις διάφορες αγορές της ΕΕ, των σημαντικών μεριδίων αγοράς και τον ανταγωνισμό άλλων σημάτων και συμβατικών προϊόντων, του γεγονότος ότι η συμμετοχή στο σήμα FTF έχει προαιρετικό και μη αποκλειστικό χαρακτήρα και ότι η άδεια χρήσης του σήματος εξαρτάται μόνο από την τήρηση ορισμένων ελάχιστων προϋποθέσεων, οι συμφωνίες για την τοποθέτηση και την παραχώρηση άδειας χρήσης του σήματος δεν είναι πιθανό να συνεπάγονται σημαντικά αρνητικά αποτελέσματα.
Επομένως, οι συμφωνίες δεν υπάγονται στις διατάξεις του άρθρου 101 παράγραφος 1.
Οι συμφωνίες μπορούν μάλιστα να διευρύνουν τις επιλογές που έχουν στη διάθεσή τους οι καταναλωτές, παρέχοντάς τους τη δυνατότητα να αναγνωρίζουν προϊόντα που έχουν χαρακτηριστικά «δίκαιου εμπορίου».